Tradicionalni konkurs “Naše riječi”

U Zenici je danas u organizaciji Novinsko-izdavačke kuće „Naša riječ“ održana svečana dodjela priznanja i nagrada autorima najboljih likovnih i literarnih radova koji su pristigli na konkurs „Napiši priču-uradi sliku“.

Već šesnaestu godinu za redom Novinsko-izdavačka kuća „Naša riječ“ u saradnji sa Ministarstvom za prostorno uređenje, promet i komunikacije i zaštitu okoliša Zeničko-dobojskog kantona radi realizaciju ovog projekta. Ovogodišnja tema, na koju su osnovci i srednjoškolci s područja Zeničko-dobojskog kantona slali svoje likovne radove je „Mijenjajmo navike da zaustavimo klimatske promjene“.

„Ove godine, tema je bila „Mijenjajmo navike da zaustavimo klimatske promjene“, odnosno klimatske promjene su svjetski, ekološki problem, pa smo i mi uzeli tu temu“, navela je Anisa Ohran, direktorica „Naše riječi“.

Anisa Ohran

Cilj ovog značajnog ekološkog projekta je njegovanje i razvijanje ekološke svijesti kod svih osnovaca i srednjoškolaca sa područja Zeničko-dobojskog kantona.

„Cilj našeg projekta jeste da uključimo što više mladih ljudi, djece školskog uzrasta u ekološke projekte, da od malih nogu razvijaju svijest o značaju zaštite životnih sredine, a samim time će sutra kao odrasli ljudi sigurno biti odgovorni prema životnoj sredini i resursima koje koriste iz životne sredine“, istakla je direktorica „Naše riječi“.

Na ovogodišnji konkurs pristiglo je mnogo radova, pa samim time i stručni žiri je imao veoma težak zadatak. Među nagrađenima su Rešidović Mahir i Karić Adnan.

„Tema je bila jako zanimljiva, „Mijenjajmo navike da zaustavimo klimatske promjene“. Pisao sam naravno o toj jednoj tamnoj strani koja treba da ide ka pozitivnim promjenama i drago mi je što sam uspio da odgovorim na tu temu“, dodao je Rešidović Mahir, jedan od nagrađenih.

Rešidović Mahir

„Tema mi se jako svidjela i ono što sam osjećao prema njoj, to sam i izrazio. Tema je bila „Promijenimo navike da bi spriječile klimatske promjene. I ono što sam izrazio su u osnovi problemi koji, ljudi ne razmišljaju o njima, a velike posljedice se zbog njih, prema njima stvaraju“, kazao je između ostalog Karić Adnan, jedan od nagrađenih.

Adnan Karić

Učešće velikog broja radova i učešće velikog broja učenika upravo je pokazatelj da je cilj konkursa ispunjen, ali i da je projekat uspješno realizovan.